PMIndiaData/PMIndiaSum huggingface dataset:
कटक में आयकर अपीलीय अधिकरण (आईटीएटी) के अत्याधुनिक कार्यालय सह आवासीय परिसर के उद्घाटन के अवसर पर प्रधानमंत्री का संबोधन

जय जगन्नाथ ! ओडिशा के मुख्यमंत्री, हमारे वरिष्‍ठ साथी श्रीमान नवीन पटनायक जी, केंद्रीय मंत्रिमंडल के मेरे सहयोगी रविशंकर प्रसाद जी, ओडिशा की धरती के ही संतान और मंत्री परिषद के मेरे साथी श्रीमान धर्मेंद्र प्रधान जी, Income Tax Appellate Tribunal के प्रेसिडेंट Honourable जस्टिस पी. पी. भट्ट जी, ओडिशा के सांसदगण, विधायकगण, कार्यक्रम में उपस्थित अन्य सभी महानुभाव और साथियों, भगवान जगन्नाथ के आशीर्वाद के साथ इनकम टैक्स अपेलैट ट्र‍िब्यूनल यानि ITAT की कटक बैंच आज अपने नए और आधुनिक परिसर में शिफ्ट हो रही है। इतने लंबे समय तक किराए की बिल्डिंग में काम करने के बाद, अपने घर में जाने की खुशी कितनी होती है, इसका अंदाजा आप सभी के प्रफुल्लित चेहरों को देखकर भी मुझे लगता है। खुशी के इस पल में आपके साथ जुड़ते हुए, मैं IT अपैलेट ट्र‍िब्यूनल के सभी अधिकारियों-कर्मचारियों को बहुत-बहुत बधाई देता हूं, शुभकामनाएं देता हूं। कटक की ये बैंच अब ओडिशा ही नहीं, बल्कि पूर्वी और उत्तर पूर्वी भारत के लाखों टैक्सपेयर्स को आधुनिक सुविधा देगी। नई सुविधाओं के बाद ये बैंच कोलकाता ज़ोन की दूसरी Benches की भी Pending Appeals का निपटारा करने में सक्षम हो पाएगी। इसलिए उन सभी करदाताओं को भी बहुत-बहुत शुभकामनाएं, जिनको इस आधुनिक परिसर से नई सुविधा मिलेगी, तेज़ी से सुनवाई का रास्ता खुलेगा। साथियों, आज का ये दिन एक और पुण्य आत्मा को भी स्मरण करने का है, जिनके प्रयासों के बिना IT अपैलेट ट्र‍िब्यूनल कटक बैंच का ये स्वरूप संभव नहीं था। ओडिशा के लिए, ओडिशा के लोगों की सेवा के लिए समर्पित रहे, बीजू पटनायक जी, बीजू बाबू को भी मैं अपनी श्रद्धांजलि अर्पित करता हूं। साथियों, इनकम टैक्स अपैलेट ट्र‍िब्यूनल का एक गौरवमयी इतिहास रहा है। मैं मौजूदा टीम को बधाई देता हूं, जो देशभर में अपना आधुनिक इंफ्रास्ट्रक्चर तैयार करने में जुटी है। मुझे बताया गया है कि कटक से पहले बेंगलुरु और जयपुर में पहले ही आपके अपने कॉम्प्लेक्स तैयार हो चुके हैं। वहीं दूसरे शहरों में भी नए कॉम्प्लेक्स बनाने या पुरानों को अपग्रेड करने का काम आप तेज़ी से कर रहे हैं। साथियों, आज हम टेक्नॉलॉजी के जिस दौर में पहुंच रहे हैं, वहां पूरे सिस्टम का अपग्रेडेशन बहुत ज़रूरी है। विशेषतौर पर हमारे न्याय%
प्रधानमंत्री ने महाराजा बीर बिक्रम किशोर देबबर्मा माणिक्य बहादुर की जयंती पर त्रिपुरा के लोगों को शुभकामनाएं दी

प्रधानमंत्री श्री नरेन्द्र मोदी महाराजा बीर बिक्रम किशोर देबबर्मा माणिक्य बहादुर की जयंती पर त्रिपुरा के लोगों शुभकामनाएं दी है। प्रधानमंत्री ने कहा कि ‘मुझे यह जानकर प्रसन्नता हुई कि पूरे त्रिपुरा में लोग अत्याधिक उत्साह से महाराजा बीर बिक्रम किशोर देबबर्मा माणिक्य बहादुर की जयंती मनाते है।’ प्रधानमंत्री ने कहा कि ‘त्रिपुरा के विकास में महाराजा बीर बिक्रम किशोर देबबर्मा माणिक्य बहादुर का महान योगदान कभी भुलाया नही जा सकता।’
प्रधानमंत्री ने सीआरपीएफ की 77वीं वर्षगांठ पर सीआरपीएफ कर्मचारियों को सलाम किया

प्रधानमंत्री श्री नरेन्‍द्र मोदी ने सीआरपीएफ की 77वीं वर्षगांठ पर सीआरपीएफ कर्मचारियों को सलाम किया। प्रधानमंत्री ने कहा, “सीआरपीएफ की 77वीं वर्षगांठ पर हम सीआरपीएफ के कर्मियों को उनके साहस और देश की सुरक्षा प्रणाली में महत्‍वपूर्ण भूमिका के लिए सलाम करते हैं ”
प्रधानमंत्री ने पीएसएलवी – सी 36 / रिसोर्स सेट -2ए के सफल प्रक्षेपण पर इसरो को बधाई दी

प्रधानमंत्री श्री नरेंद्र मोदी ने पीएसएलवी – सी36 /रिसोर्स सेट-2ए के सफल प्रक्षेपण पर इसरो को बधाई दी है। अपने संदेश में प्रधानमंत्री ने कहा :- ‘पीएसएलवी-36/रिसोर्स सेट-2 ए के सफल प्रक्षेपण पर हम सभी को अत्‍यंत गर्व है। इस उल्‍लेखनीय उपलब्धि पर इसरो को बधाई।
प्रधानमंत्री ने माननीय एकनाथ रानाडे जन्‍म शती पर्व के उद्घाटन समारोह में भाग लिया

हमारी जिंदगियां न केवल सफल, बल्‍कि सार्थक भी रहें: प्रधानमंत्री। प्रधानमंत्री श्री नरेन्‍द्र मोदी ने आज स्‍वर्गीय श्री एकनाथ रानाडे को एक ऐसी शख्‍सियत बताया जिन्‍होंने हमें अपनी जिंदगी को न केवल सफल, बल्‍कि सार्थक बनाने के लिए भी प्रेरित किया। वह आज नई दिल्‍ली में ‘माननीय एकनाथ रानाडे जन्‍म शती पर्व’ के उद्घाटन समारोह को संबोधित कर रहे थे। श्री नरेन्‍द्र मोदी ने कहा कि श्री एकनाथ रानाडे को हमें एक ऐसे भारत का निर्माण करने के लिए प्रेरित करना चाहिए जो भव्‍य और दिव्‍य दोनों ही रहे। उन्‍होंने कहा कि भारत का गरीब समृद्धता चाहता है और दुनिया भारत से आध्‍यात्‍मिकता हासिल करना चाहता है। प्रधानमंत्री ने कहा कि श्री रानाडे का मिशन स्‍वामी विवेकानंद के सपनों के अनुरूप युवाओं को तैयार करना था। उन्‍होंने पूर्वोत्‍तर राज्‍यों में विवेकानंद केन्‍द्र द्वारा किये गये कार्यों को सराहा। उन्‍होंने कहा कि श्री रानाडे वास्‍तव में ‘एक जीवन, एक मिशन’ के सिद्धांत का पालन करते रहे। प्रधानमंत्री ने श्री रानाडे के साथ अपने व्‍यक्‍तिगत अनुभवों को विस्‍तार से बताया। उन्‍होंने कहा कि यह उनका सौभाग्‍य है कि अपने रचनात्‍मक वर्षों में श्री रानाडे के साथ काम करने के बाद वह आज उनके जन्‍म शती पर्व में शिरकत कर रहे हैं। उन्‍होंने श्री रानाडे को पूर्णतावादी बताया। कन्‍याकुमारी में विवेकानंद रॉक मेमोरियल के निर्माण में श्री रानाडे की भूमिका का जिक्र करते हुए प्रधानमंत्री ने कहा कि श्री रानाडे ने अत्‍यंत छोटी-छोटी बातों पर ध्‍यान दिया। मसलन, मूर्ति की आंख किस तरफ देखेगी और मूर्ति को लंबे समय तक टिकाऊ रखने के लिए किस जंग रोधी सामग्री का इस्‍तेमाल किया जाना चाहिए। प्रधानमंत्री ने श्री रानाडे की सराहना इसलिए भी की कि वह एकता कायम करना चाहते थे और उन्‍होंने जन भागीदारी पर विशेष जोर दिया था। प्रधानमंत्री ने कहा कि उन्‍होंने विवेकानंद रॉक मेमोरियल के निर्माण के लिए सभी राजनीतिक दलों के नेताओं से सहयोग मांगा था। उन्‍होंने कहा कि 40 साल से ज्‍यादा उम्र के अनेक भारतीय इस बात का स्‍मरण करेंगे कि उन्‍होंने इस मेमोरियल के निर्माण के लिए छोटी राशि दान में दी थी और इस तरह वे इसका हिस्‍सा थे।
दाउदी बोहरा समुदाय के धार्मिक प्रमुख महामहिम सैदना मुफद्दल सैफुद्दीन ने प्रधानमंत्री से की भेंट

दाउदी बोहरा समुदाय के धार्मिक प्रमुख महामहिम सैदना मुफद्दल सैफुद्दीन ने आज नई दिल्ली में प्रधानमंत्री श्री नरेन्द्र मोदी से मुलाकात की। उनके साथ नौ सदस्यीय प्रतिनिधिमंडल भी था। प्रधानमंत्री ने दाउदी बोहरा समुदाय के उनके सामाजिक सुधार संबंधी प्रयासों की तारीफ करते हुए कहा कि केन्द्र सरकार ने उनके लिए कई तरह की पहल करते हुए उन्हें भरपूर समर्थन दिया है। प्रधानमंत्री ने मुंबई के भिंडी बाजार क्षेत्र को स्मार्ट सिटी के रूप में विकसित करने के लिए दाउदी बोहरा समुदाय की प्रगति की सराहना भी की। प्रधानमंत्री ने गंगा नदी के तटों पर बसे गांवों में शौचालयों के विकास के लिए समुदाय से आगे आने का भी आग्रह किया।
विज्ञान, प्रौद्योगिकी एवं नवाचार के क्षेत्र में भारत और फ्रांस के बीच एमओयू से मंत्रिमंडल को अवगत कराया

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल को भारत सरकार के विज्ञान एवं प्रौद्योगिकी विभाग के अधीन प्रौद्योगिकी विकास बोर्ड (टीडीबी) और फ्रांस के एक सार्वजनिक निवेश बैंक बीपीआईफ्रांस के बीच सहयोग के लिए एक समझौता ज्ञापन (एमओयू) पर हस्‍ताक्षर किए जाने से अवगत कराया गया। यह समझौता सर्वोत्तम प्रथाओं का आदान-प्रदान सुनिश्चित करेगा और भारत एवं फ्रांस की कंपनियों, संगठनों एवं संस्‍थानों के बीच सहयोग के माध्‍यम से विज्ञान, प्रौद्योगिकी एवं नवाचार के क्षेत्र में समन्वित उपायों की स्‍थापना के जरिये तकनीकी आदान-प्रदान को बढ़ावा देगा। इस समझौते का उद्देश्‍य प्रौद्योगिकी विकास बोर्ड और बीपीआईफ्रांस के माध्‍यम से विज्ञान एवं प्रौद्योगिकी के क्षेत्र में सर्वोत्तम प्रथाओं के आदान-प्रदान से संबंधित गतिविधियों को आगे बढ़ाना है।
प्रधानमंत्री ने स्‍मार्ट इंडिया हेकाथॉन में भाग लेने वाले छात्रों से बातचीत की

प्रधानमंत्री श्री नरेन्द्र मोदी ने आज वीडियो कान्फ्रेंस के माध्‍यम से स्मार्ट इंडिया हेकाथॉन के ग्रैंड फिनाले में छात्रों को संबोधित किया। उन्‍होंने देशभर के विभिन्‍न संस्‍थानों में हेकाथॉन में भाग लेने वाले छात्रों के कई समूहों के साथ बातचीत की। छात्रों के साथ कृषि, वित्‍त, कुपोषण और शिक्षा जैसे विषयों पर बातचीत की गई। प्रधानमंत्री ने स्‍मार्ट इंडिया हेकाथॉन को राष्‍ट्रीय स्‍तर पर सबसे बड़ा खुला नवाचार मॉडल बताया। उन्‍होंने कहा कि भारतीय अर्थव्‍यवस्‍था तेजी से आगे बढ़ रही है और नवाचार के क्षेत्र में अपना देश नई ऊंचाईयों को छू रहा है। उन्‍होंने कहा कि भारत आज तीसरा सबसे बड़ा स्‍टार्टअप राष्‍ट्र है।
प्रधानमंत्री ने जीएसएलवी – एमकेIII डी-1/जीएसएटी-19 मिशन के सफल प्रक्षेपण पर इसरो को बधाई दी

प्रधानमंत्री श्री नरेन्‍द्र मोदी ने जीएसएलवी – एमकेIII डी-1/जीएसएटी-19 मिशन के सफल प्रक्षेपण पर इसरो को बधाई दी है। प्रधानमंत्री ने कहा, ‘जीएसएलवी – एमकेIII डी-1/जीएसएटी-19 मिशन के सफल प्रक्षेपण के लिए इसरो के समर्पित वैज्ञानिकों को बधाईयां। जीएसएलवी – एमकेIII डी-1/जीएसएटी-19 मिशन भारत को अगली पीढ़ी के प्रक्षेपण यान और उपग्रह क्षमता के निकट ले जाता है। राष्‍ट्र को इस पर गर्व है।’
नाविक परिचय दस्‍तावेज पर आईएलओ के संधिपत्र संख्‍या 185 को अनुमोदित किया गया

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने आज नाविकों के पहचान दस्‍तावेज (एसआईडी) सम्‍बन्‍धी अंतर्राष्‍ट्रीय श्रम संगठन आईएलओ के संधिपत्र संख्‍या 185 के अनुमोदन को मंजूरी दी। एक बायोमैट्रिक प्रणाली पर आधारित नाविक परिचय दस्‍तावेज तैयार किया जाएगा जो विदेशों में सामुद्रिक क्षेत्र में रोजगार की चाह में जाने वाले लोगों की पहचान के लिए एक पूर्ण रूप से सुरक्षित प्रणाली होगी और इसमें किसी भी तरह की छेड़छाड़ नहीं की जा सकेगी। इस संधिपत्र को भारत का अनुमोदन मिलने से विदेश जाने वाले भारतीय नागरिकों को फायदा होगा और अगर भारत इस संधिपत्र को मन्‍जूरी नहीं देता तो वैश्विक सामुद्रिक क्षेत्र में भारतीय नागरिकों को रोजगार के अवसरों में संभावित खतरों का सामना करना पड़ सकता था। यह प्रस्‍तावित एसआईडी, बायोमैट्रिक्‍स आधारित पहचान पर होगा और इसके लिए जारी किए जाने वाले देश में एक केन्‍द्रीकृत डाटा बेस होगा जिसे विश्‍व में कहीं भी एक अंतरसंचालनीय और स्‍टैंडर्ड बायोमैट्रिक टेम्‍पलेट के जरिए हासिल किया जा सकेगा। इस एसआईडी कार्ड को रखने वाले भारतीय समुद्री नागरिकों को विदेशों में समुद्री क्षेत्रों में आने-जाने में किसी तरह की कोई दिक्‍कतों का सामना नहीं करना पड़ेगा और उन्‍हें वैश्विक बाजार में मान्‍यता प्राप्‍त नाविक के रूप में दर्जा मिलेगा तथा समुद्री क्षेत्र में रोजगार की बेहतर संभावनाएं उनके सामने होंगी। इस संधिपत्र के अनुमोदन से लगभग 1.8 लाख नाविकों को फायदा होगा। एसआईडी परियोजना को सेंटर फॉर डेवलपमेंट ऑफ एडवांस कम्‍प्‍यूटिंग (सीडैक) के सहयोग से पूरा किया जाएगा और ये एसआईडी तीन पंजीकरण केन्‍द्रों (शिपिंग मास्‍टर कार्यालय मुम्‍बई, कोलकाता और चेन्‍नई) से जारी किए जाएंगे। इनके लिए सम्‍बन्धित व्‍यक्तियों के बारे में पूरी बायोमैट्रिक और जनसांख्यिकी संबंधी जानकारी को एकत्र किया जाना जरूरी है जिनकी पुष्टि की जाएगी और इसके बाद पात्र लोगों को ये कार्ड जारी किए जाएंगे। यह एसआर्इडी परियोजना पर सरकार पर कोई खर्च नहीं आएगा।
प्रधानमंत्री की अध्‍यक्षता में सीएसआईआर सोसाइटी की बैठक

प्रधानमंत्री श्री नरेन्‍द्र मोदी की अध्‍यक्षता में 06 अप्रैल, 2016 बुधवार को नई दिल्‍ली में वैज्ञानिक एवं औद्योगिक अनुसंधान परिषद (सीएसआईआर) सोसाइटी की बैठक हुई। प्रधानमंत्री को राष्‍ट्रीय चुनौतियों का मुकाबला करने में प्रमुख भारतीय अन्‍वेषक के रूप में सीएसआईआर द्वारा किये गये कार्यों की जानकारी दी गई। सदस्‍यों ने सीएसआईआर प्रयोगशालाओं में किये जा रहे अनुसंधान से बड़ी संख्‍या में होने वाले स्‍टार्टअप्‍स की संभावनाओं के बारे में बताया। उन्‍होंने प्रयोगशाला के अनुसंधानों को व्‍यावसायिक अनुप्रयोगों में बदलने के महत्‍व पर जोर दिया। प्रधानमंत्री को स्‍वास्‍थ्‍य उपकरण निर्माण, ऊर्जा और अपशिष्‍ट प्रबंधन जैसे कुछ क्षेत्रों के बारे में बताया गया, जहां सीएसआईआर महत्‍वपूर्ण भूमिका अदा कर सकते हैं। प्रधानमंत्री ने सीएसआईआर प्रयोगशालाओं के कार्यों के आकलन के लिए मानक और ऐसी प्रक्रिया तय करने को कहा, जिससे विभिन्‍न प्रयोगशालाओं के बीच आपसी प्रतिस्‍पर्धा हो। उन्‍होंने सीएसआईआर के वैज्ञानिकों से कम से कम ऐसी 100 समस्‍याओं की सूची बनाने को कहा जिनका मुकाबला देश के विभिन्‍न हिस्‍सों के लोग कर रहे हैं। उन्‍होंने निर्दिष्‍ट समयावधि के भीतर तकनीकी तरीके से इन चुनौतियों का समाधान खोजने को कहा। प्रधानमंत्री ने कहा कि सीएसआईआर जनजातीय लोगों में सिकल सेल एनीमिया की बीमारी, रक्षा उपकरण निर्माण, जवानों के लिए जीवनरक्षक उपकरण और सौर ऊर्जा तथा कृषि संबंधी नवाचार जैसे क्षेत्रों में सफलता प्राप्‍त कर सकता है। प्रधानमंत्री ने कहा कि वे चाहते हैं कि सीएसआईआर आम लोगों के जीवन को बेहतर बनाने के लिए कार्य करे और समाज के गरीब तथा निचले तबके के लोगों की समस्‍याओं का तकनीकी समाधान उपलब्‍ध कराये।
प्रधानमंत्री ने वित्त मंत्री और उनकी टीम को ‘पीपुल फ्रेंडली और प्रोग्रेसिव बजट’ के लिए बधाई दी

“ये बजट 100 साल की भयंकर आपदा के बीच, विकास का नया विश्वास लेकर आया है” “ये बजट, अर्थव्यवस्था को मजबूती देने के साथ ही सामान्य मानवी के लिए, अनेक नए अवसर बनाएगा” “ये बजट मोर इन्फ्रास्ट्रक्चर, मोर इनवेस्टमेंट, मोर ग्रोथ और मोर जॉब्स की नई संभावनाओं से भरा हुआ है” “इस बजट का एक महत्वपूर्ण पहलू है- गरीब का कल्याण” “बजट के प्रावधानों का उद्देश्य कृषि को आकर्षक और नए अवसरों से परिपूर्ण बनाना है” प्रधानमंत्री श्री नरेन्द्र मोदी ने कहा है कि ये बजट 100 साल की भयंकर आपदा के बीच, विकास का नया विश्वास लेकर आया है। श्री मोदी ने कहा, “ये बजट, अर्थव्यवस्था को मजबूती देने के साथ ही सामान्य मानवी के लिए, अनेक नए अवसर बनाएगा।“ लोकसभा में केंद्रीय बजट पेश किए जाने के बाद अपनी टिप्पणी में प्रधानमंत्री ने कहा कि ये बजट मोर इन्फ्रास्ट्रक्चर, मोर इनवेस्टमेंट, मोर ग्रोथ और मोर जॉब्स की नई संभावनाओं से भरा हुआ है| उन्होंने कहा कि इससे ग्रीन जॉब्स का भी क्षेत्र और खुलेगा। प्रधानमंत्री ने कहा कि यह बजट न केवल समसामयिक समस्याओं का समाधान करता है बल्कि युवाओं के उज्ज्वल भविष्य को भी सुनिश्चित करता है। प्रधानमंत्री ने कहा कि किसानों के लिए ड्रोन, वंदे भारत रेलगाड़ियां, डिजिटल मुद्रा, 5-जी सेवाएं, राष्ट्रीय डिजिटल स्वास्थ्य ईकोसिस्टम जैसे कदमों के माध्यम से जीवन के हर क्षेत्र में आधुनिकता और प्रौद्योगिकी की खोज से हमारे युवाओं, मध्यम वर्ग, गरीबों, दलित और पिछड़ा वर्ग को अत्यधिक लाभ होगा। प्रधानमंत्री ने जोर देकर कहा कि इस बजट का एक महत्वपूर्ण पहलू है– गरीब का कल्याण। हर गरीब के पास पक्का घर हो, नल से जल आता हो, उसके पास शौचालय हो, गैस की सुविधा हो, इन सभी पर विशेष ध्यान दिया गया है। इसके साथ ही आधुनिक इंटरनेट कनेक्टिविटी पर भी उतना ही जोर है। प्रधानमंत्री ने उल्लेख किया कि हिमाचल, उत्तराखंड, जम्मू–कश्मीर, नॉर्थ ईस्ट, ऐसे क्षेत्रों के लिए पहली बार देश में पर्वतमाला योजना शुरू की जा रही है। उन्होंने कहा कि ये योजना पहाड़ों पर ट्रांसपोर्टेशन की आधुनिक व्यवस्था का निर्माण करेगी। प्रधानमंत्री ने कहा कि भारत के कोटि–कोटि जनों की आस्था, मां गंगा की सफाई के साथ–साथ किसानों के कल्याण के लिए एक महत्वपूर्ण कदम उठाया गया है। उत्तराखंड, उत्तर प्रदेश, बिहार, झारखंड, पश्चिम बंगाल, इन पांच राज्यों में गंगा किनारे, नैचुरल फॉर्मिंग को प्रोत्साहन दिया जाएगा। उन्होंने कहा कि यह किसानों के कल्याण के लिए एक महत्वपूर्ण कदम है और इससे गंगा को रसायन मुक्त बनाने में भी मदद मिलेगी। बजट के प्रावधानों का उद्देश्य कृषि को आकर्षक और नए अवसरों से परिपूर्ण बनाना है। नए कृषि स्टार्टअप को प्रोत्साहित करने के लिए विशेष कोष और खाद्य प्रसंस्करण उद्योग के लिए पैकेज जैसे उपायों से किसानों की आय बढ़ाने में मदद मिलेगी। प्रधानमंत्री ने कहा कि एमएसपी खरीद के जरिए 2.25 लाख करोड़ रुपये से अधिक किसानों के खाते में ट्रांसफर किए जा रहे हैं. श्री मोदी ने कहा कि इस बजट में क्रेडिट गारंटी में रिकॉर्ड वृद्धि के साथ ही कई अन्य योजनाओं का ऐलान किया गया है। डिफेंस के कैपिटल बजट का 68 परसेंट डोमेस्टिक इंडस्ट्री को रिजर्व करने का भी बड़ा लाभ, भारत के एमएसएमई सेक्टर को मिलेगा। उन्होंने कहा, ”7.5 लाख करोड़ रुपये का सार्वजनिक निवेश अर्थव्यवस्था को नई शक्ति प्रदान करेगा और छोटे और अन्य उद्योगों के लिए नए अवसर पैदा करेगा।” प्रधानमंत्री ने अंत में कहा कि मैं वित्त मंत्री निर्मला जी और उनकी पूरी टीम को इस पीपुल फ्रेंडली और प्रोग्रेसिव बजट के लिए बहुत–बहुत बधाई देता हूं।
प्रधानमंत्री ने महान गायिका लता मंगेशकर के निधन पर शोक व्यक्त किया

प्रधानमंत्री श्री नरेन्द्र मोदी ने महान गायिका लता मंगेशकर के निधन पर गहरा दुख व्यक्त किया है। प्रधानमंत्री ने उनके परिवार से बात करते हुए अपनी संवेदना व्यक्त की। प्रधानमंत्री ने कहा कि आने वाली पीढ़ियां उन्हें भारतीय संस्कृति के एक दिग्गज के रूप में हमेशा याद रखेगी, उनकी सुरीली आवाज में लोगों को मंत्रमुग्ध करने की अद्वितीय क्षमता थी। ट्वीट्स की एक श्रृंखला में, प्रधानमंत्री ने कहा; "मैं इस दुख को शब्दों में व्यक्त नहीं कर सकता। सरल और देखभाल करने वाली लता दीदी अब हमारे बीच नहीं हैं। उनके जाने से देश में एक रिक्त स्थान बन गया है जिसे कभी नहीं भरा नहीं जा सकता। आने वाली पीढ़ियां उन्हें भारतीय संस्कृति के एक दिग्गज के रूप में याद रखेंगी, उनकी सुरीली आवाज में लोगों को मंत्रमुग्ध कर देने की एक अद्वितीय क्षमता थी।" "लता दीदी के गीतों में भावनाओं की विविधता थी। उन्होंने दशकों तक भारतीय फिल्म जगत के बदलावों को करीब से देखा। फिल्मों से परे, वह हमेशा भारत के विकास को लेकर सजग थीं। वह हमेशा एक मजबूत और विकसित भारत को देखना चाहती थीं।" "मैं इसे अपना सम्मान मानता हूं कि मुझे लता दीदी से हमेशा अपार स्नेह मिला है। उनके साथ मेरी बातचीत अविस्मरणीय रहेगी। मैं लता दीदी के निधन पर अपने देशवासियों के साथ अत्यंत दुखी हूं। उनके परिवार से बात की और संवेदना व्यक्त की। ओम शांति।"
कैबिनेट ने औषधीय पौधों के क्षेत्र में सहयोग के लिए भारत एवं साओ तोमे और प्रिन्सिपी के बीच एमओयू को स्‍वीकृति दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने औषधीय पौधों के क्षेत्र में सहयोग हेतु भारत एवं साओ तोमे और प्रिन्सिपी के बीच सहमति पत्र (एमओयू) के लिए अपनी पूर्वव्‍यापी स्‍वीकृति दे दी है। इस एमओयू पर 14 मार्च, 2018 को हस्‍ताक्षर किए गए थे। पृष्‍ठभूमि: भारत जैव विविधता की दृष्टि से दुनियां के सर्वाधिक समृद्ध देशों में से एक है जहां 15 कृषि-जलवायु क्षेत्र हैं। फूलदार पौधों की 17000-18000 प्रजातियों में से 7000 से भी अधिक प्रजातियों का औषधीय उपयोग चिकित्‍सा की लोक एवं प्रलेखित प्रणालियों जैसे कि आयुर्वेद, यूनानी, सिद्ध और होम्योपैथी (चिकित्‍सा की आयुष प्रणाली) में है। औषधीय पौधों की लगभग 1178 प्रजातियों का व्‍यापार किए जाने का अनुमान है जिनमें से 242 प्रजातियों का वार्षिक उपभोग स्‍तर 100 मीट्रिक टन से भी अधिक है। औषधीय पौधे न केवल पारंपरिक चिकित्‍सा और हर्बल उद्योग के लिए एक प्रमुख संसाधन आधार हैं, बल्कि ये भारत की आबादी के एक बड़े वर्ग को आजीविका एवं स्‍वास्‍थ्‍य संबंधी सुरक्षा भी सुलभ कराते हैं। पारंपरिक एवं वैकल्पिक स्‍वास्‍थ्‍य प्रणालियों के क्षेत्र में विश्‍व स्‍तर पर पुनरुत्थान हुआ है जिसके परिणामस्‍वरूप विश्‍व स्‍तर पर हर्बल व्‍यापार संभव हो पाया है जो फिलहाल 120 अरब अमेरिकी डॉलर के स्‍तर पर पहुंच गया है और जिसके वर्ष 2050 तक बढ़कर 7 लाख करोड़ (ट्रिलियन) अमेरिकी डॉलर के स्‍तर पर पहुंच जाने की आशा है। इसके अलावा, विशेषकर उष्णकटिबंधीय क्षेत्र में बड़ी संख्‍या में पाए जाने वाले ऐसे औषधीय पौधे भी हैं जो एक समान भू-जलवायु कारकों को देखते हुए दोनों ही देशों में समान रूप से उपलब्‍ध हैं। साओ तोमे और प्रिन्सिपी में चिकित्‍सा एवं औषधीय पौध क्षेत्र की आयुष प्रणालियों के प्रचार-प्रसार की जरूरत को ध्‍यान में रखते हुए औषधीय पौधों के क्षेत्र में राष्‍ट्र स्‍तरीय सहयोग के लिए तैयार किए गए हमारे मानक मसौदा एमओयू को साओ तोमे और प्रिन्सिपी के लोकतांत्रिक गणराज्‍य के संबंधित प्राधिकरणों के साथ साझा किया गया था।
प्रधानमंत्री ने श्री राम स्‍वरूप शर्मा के निधन पर शोक व्‍यक्‍त किया

प्रधानमंत्री श्री नरेन्द्र मोदी ने हिमाचल प्रदेश में मंडी से सांसद श्री राम स्वरूप शर्मा के निधन पर दुख व्यक्त किया है। प्रधानमंत्री ने एक ट्वीट में कहा, "श्री राम स्वरूप शर्मा एक समर्पित नेता थे, जो हमेशा लोगों की समस्याओं को हल करने के लिए प्रतिबद्ध थे। उन्होंने समाज की भलाई के लिए अथक परिश्रम किया। उनके असामयिक और दुर्भाग्यपूर्ण निधन से पीड़ा पहुंची है। दुख की इस घड़ी में मेरी संवेदनाएं शोक संतप्‍त परिवार और समर्थकों के साथ हैं। ओम शांति।"
प्रधानमंत्री ने झारखंड के मुख्‍यमंत्री के साथ एक उच्‍चस्‍तरीय बैठक में सूखे एवं जल संकट स्थिति की समीक्षा की

प्रधानमंत्री श्री नरेन्‍द्र मोदी ने आज झारखंड के मुख्‍यमंत्री के साथ झारखंड के कई भागों में सूखे एवं जल संकट की स्थिति पर एक उच्‍च स्‍तरीय बैठक की अध्‍यक्षता की। बैठक में झारखंड के मुख्‍यमंत्री श्री रधुबर दास उपस्थित थे। बैठक में भारत सरकार एवं झारखंड के वरिष्‍ठ अधिकारी भी उपस्थित थे। राष्ट्रीय आपदा प्रतिक्रिया कोष (एनडीआरएफ) के तहत केंद्र के हिस्‍से के रूप में राज्‍य को 273 करोड़ रुपये की राशि जारी की गई है। राज्‍य को 2016-17 के लिए राज्‍य आपदा प्रतिक्रिया कोष (एसडीआरएफ) की पहली किस्‍त के रूप में 143.25 करोड़ रुपये की एक अतिरिक्‍त राशि जारी की गई है। राज्‍य ने डीबीटी के जरिये एसडीआरएफ के तहत 12 लाख किसानों को 376 करोड़ रुपये की राशि संवितरित की है। डीबीटी के जरिये 53 करोड़ रुपये के बीमा दावों का भी निपटान किया गया। झारखंड की योजना अगले दो वर्षों के दौरान अपने सिंचित क्षेत्र को दोगुना कर 19 प्रतिशत से 40 प्रतिशत तक पहुंचा देने की है। राज्‍य आयोजना के तहत एक लाख कृषि तालाबों के निर्माण की योजना बनाई गई है और मनरेगा के तहत अतिरिक्‍त पांच लाख कृषि तालाबों का निर्माण किया जाएगा। राज्‍य सरकार जल निकायों में मतस्‍य पालन को बढ़ावा दे रही है। प्रधानमंत्री ने जल संरक्षण के लिए एक जन आंदोलन शुरू करने की अपील की और कहा कि एनसीसी, एनएसएस, एनवाईकेएस एवं स्‍काउट तथा गाईड्स जैसे युवा संगठनों को जल भंडारण संरचनाओं के निर्माण में शामिल किया जाना चाहिए। मुख्‍यमंत्री ने जानकारी दी कि राज्‍य में प्रधानमंत्री फसल बीमा योजना के लिए टेंडरों को अंतिम रूप दे दिया गया है। प्रधानमंत्री ने प्रधानमंत्री फसल बीमा योजना के क्रियान्‍वयन की दिशा में प्रगति की नियमित निगरानी के महत्‍व पर जोर दिया। प्रधानमंत्री ने मृदा स्‍वास्‍थ्‍य कार्डों के लिए एक जन आंदोलन का निर्माण करने की भी अपील की। उन्‍होंने कहा कि मृदा स्‍वास्‍थ्‍य कार्ड कार्यक्रम को सफल बनाने के लिए ‘संघटन, गति और तंत्र’ सभी की आवश्‍यकता है। उन्‍होंने कहा कि मृदा परीक्षण को एक कौशल के रूप में विकसित किया जाना चाहिए और मुद्रा के जरिये प्रयोगशालाओं के स्‍थापना के लिए ऋण दिए जा सकते हैं। प्रधानमंत्री ने प्रौद्योगिकी के उपयोग पर जोर देते हुए जियो-टैगिंग एवं हाथ में रखे जाने वाले उपकरणों से तस्‍वीरों को अपलोड किए जाने के द्वारा मनरेगा द्वारा सृजित परिसंपत्तियों की रिपोर्टिंग करने की अपील की। उन्‍होंने यूनिक नम्‍बरों एवं जियो-टैगिंग के द्वारा सभी जल निकायों की पहचान किए जाने की भी अपील की। केंद्र और राज्‍य द्वारा एक साथ कार्य करने का संकल्‍प लिए जाने के साथ बैठक का समापन हुआ।
प्रधानमंत्री राष्ट्रपति भवन में  आयोजित रक्षा अलंकरण समारोह में सम्मिलित हुये

प्रधानमंत्री श्री नरेन्द्र मोदी राष्ट्रपति भवन में रक्षा अलंकरण समारोह में सम्मिलित हुये। समारोह में शौर्य पुरस्कार और विशिष्ट सेवा पदक प्रदान किये गये। प्रधानमंत्री ने एक ट्वीट में कहाः “समारोह में सम्मिलित हुआ, जिसमें शौर्य पुरस्कार और विशिष्ट सेवा पदक प्रदान किये गये।”
त्रिपुरा के 50वें स्थापना दिवस पर प्रधानमंत्री का संबोधन

प्रधानमंत्री ने त्रिपुरा के लोगों की एकता और सामूहिक प्रयासों की सराहना की “डबल इंजन वाली सरकार के अथक प्रयासों से त्रिपुरा अवसरों की धरती बन रही है” “कनेक्टिविटी इंफ्रास्ट्रक्चर के निर्माण के जरिए, यह राज्य तेजी से व्यापार गलियारे का केंद्र बन रहा है” प्रधानमंत्री श्री नरेन्द्र मोदी ने त्रिपुरा की स्थापना और उनके विकास में योगदान देने वाले लोगों को नमन किया। उन्होंने माणिक्य वंश के काल से इस राज्य की गरिमा और योगदान को रेखांकित किया। उन्होंने इस राज्य के लोगों की एकता और सामूहिक प्रयासों की सराहना की। प्रधानमंत्री आज त्रिपुरा के 50वें स्थापना दिवस के अवसर पर बोल रहे थे। प्रधानमंत्री ने तीन वर्षों के सार्थक विकास को रेखांकित किया और कहा कि डबल इंजन वाली सरकार के अथक प्रयासों से त्रिपुरा अवसरों की धरती बन रही है। विकास के विभिन्न पैमानों पर त्रिपुरा के बेहतरीन प्रदर्शन पर प्रकाश डालते हुए, प्रधानमंत्री ने कहा कि कनेक्टिविटी इंफ्रास्ट्रक्चर के निर्माण के जरिए, यह राज्य तेजी से व्यापार गलियारे का केंद्र बन रहा है। आज सड़क के साथ-साथ रेलवे, वायु और जलमार्ग त्रिपुरा को शेष विश्व के साथ जोड़ रहे हैं। डबल इंजन वाली सरकार ने त्रिपुरा की काफी समय से लंबित पड़ी मांग को पूरा किया और बांग्लादेश के चटगांव समुद्री बंदरगाह तक पहुंच प्राप्त की। इस राज्य ने 2020 में अखौरा एकीकृत चेक पोस्ट के जरिए बांग्लादेश से पहला माल प्राप्त किया। प्रधानमंत्री ने महाराजा बीर बिक्रम हवाई अड्डे के हालिया विस्तार का भी उल्लेख किया। प्रधानमंत्री ने गरीबों को पक्के घर देने और आवास निर्माण में नई तकनीक के इस्तेमाल के संबंध में राज्य में हुए प्रशंसनीय कार्यों की चर्चा की। ये लाइट हाउस परियोजनाएं (एलएचपी) छह राज्यों में चल रही हैं और उनमें त्रिपुरा भी एक है। उन्होंने कहा कि पिछले तीन वर्षों के काम तो महज एक शुरुआत है और त्रिपुरा की वास्तविक क्षमता का उपयोग होना अभी बाकी है। उन्होंने कहा कि प्रशासन में पारदर्शिता से लेकर बुनियादी ढांचे के विकास तक के क्षेत्र में जो कदम उठाए जा रहे हैं, वे इस राज्य को आने वाले दशकों के लिए तैयार करेंगे। उन्होंने कहा कि सभी गांवों में लाभ और सुविधाओं की संतृप्ति जैसे अभियान त्रिपुरा के लोगों के जीवन को आसान और बेहतर बनायेंगे। प्रधानमंत्री ने कहा कि जिस तरह भारत अपनी आजादी के 100 वर्ष पूरे करेगा, त्रिपुरा भी अपनी स्थापना के 75 वर्ष पूरे करेगा। प्रधानमंत्री ने कहा, “नए संकल्पों और नए अवसरों की दृष्टि से यह एक महान समय है।”
प्रधानमंत्री ने काबुल से भारत तक की पहली एयर फ्राइट कॉरिडोर फ्लाइट का स्वागत किया; इस पहल के लिए राष्ट्रपति गनी का धन्यवाद किया

प्रधानमंत्री श्री नरेन्द्र मोदी ने काबुल से भारत तक की पहली एयर फ्राइट कॉरिडोर फ्लाइट का स्वागत किया है। प्रधानमंत्री ने इस पहल के लिए अफगानिस्तान के राष्ट्रपति अशरफ गनी को धन्यवाद दिया। प्रधानमंत्री ने कहा, ‘काबुल से पहली एयर फ्राइट कॉरिडोर फ्लाइट का स्वागत करते हुए प्रसन्नता हो रही है। भारत और अफगानिस्तान के बीच सीधा संपर्क प्रगति लाएगा। मैं इस पहल के लिए राष्ट्रपति अशरफ गनी को धन्यवाद देता हूं।’